Ir-Regolament tal-Kummissijoni (KE) Nru 294/1999
tad-9 ta’ Frar 1999
li jemenda r-Regolament (KEE) Nru 2334/98 li jistabilixxi miżuri speċjali li jidderogaw mir-Regolament (KEE) Nru 3665/87, (KEE) Nru 3719/88 u (KE) Nru 1372/95 għar-rigward ta’ laħam tat-tjur
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2777/75 tad-29 ta’ Ottubru 1975 dwar l-organizzazzjoni komuni tas-suq fil-laħam tat-tjur [1], kif l-aħħar emendat permezz tar-Regolament (KE) Nru 2916/95 [2], u b’mod partikolari l-Artikolu 3(2), l-Artikolu 8(12) u l-Artikolu 15 tiegħu,
Billi r-Regolament tal-Kummissjoni (KE) Nru 2334/98 [3] jintroduċi miżuri speċjali biex jiġu regolati ċerti transazzjonijiet ta’ esportazzjoni fid-dawl tal-problemi li jinsabu fis-suq fir-Russja sa mit-tieni nofs ta’ Awissu 1998;
Billi d-diffikultajiet fis-suq fir-Russja qed ikomplu u billi s-sitwazzjoni maħluqa b’hekk affettwat serjament il-possibilitajiet tal-operaturi li jesportaw lil dik id-destinazzjoni; billi l-konsegwenzi ta’ dannu ta’ dan għandhom jiġu għaldaqstant limitati permezz tal-adozzjoni ta’ miżuri speċjali li jiffaċilitaw il-liċenzi ta’ esportazzjoni u ċerti proċeduri doganali diġa mibdija jiġu kanċellati u ċerti limiti ta’ żmien ikunu mtawwla;
Billi l-miżuri li jinsabu f’dan ir-Regolament huma skond l-opinjoni tal-Kumitat ta’ Ġestjoni għal Bajd u Laħam tat-Tjur,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2334/98 hu emendat kif ġej:
1. L-Artikolu 2 hu mibdul b’dan li ġej:
"Artikolu 2
1. Fuq applikazzjoni mid-detentur magħmula qabel l-1 ta’ Marzu 1999, liċenzi ta’ esportazzjoni maħruġa bis-saħħa tar-Regolament tal-Kummissjoni (KE) Nru 1372/95 [4] u li saru applikazzjoni għalihom qabel id-29 ta’ Awissu 1998, bl-eċċezzjoni ta’ liċenzi li l-perjodu ta’ validità tagħhom skadew qabel l-1 ta’ Awissu 1998, huma b’dan kanċellati u l-garanziji għandhom ikunu rilaxxati.
2. Mal-applikazzjoni mill-operatur, dan ta’ l-aħħar għandu jagħmel kull rifużjoni dwar dak mħallas bil-quddiem fuq prodotti li l-formalitajiet doganali tal-esportazzjoni tagħhom kienu konklużi sa mhux aktar tard mid-29 ta’ Awissu 1998 iżda li ma ħallewx it-territorju doganali tal-Komunità jew li ġew impoġġija taħt xi arranġamenti provduti f’ l-Artikoli 4 u 5 tar-Regolament (KEE) Nru 565/80 u d-diversi garanziji relatati ma’ dawk l-operazzjonijiet għandhom jiġu rilaxxati."
2. F’ l-Artikolu 4, "150 jum" hu mibdul b’ "210 ijiem".
3. L-Artikolu 5 hu mibdul b’dan li ġej:
"Artikolu 5
Kull nhar ta’ Ħamis, Stati Membri għandhom jinnotifikaw il-kwantitajiet ta’ prodotti mmexxija matul il-ġimgħa ta’ qabel bil-miżuri msemmija f’ l-Artikolu 2(1) u (2), fejn jispeċifikaw id-data tal-ħruġ tal-liċenzi u l-kategorija in kwistjoni."
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta’ Frar 1999.